CELEX: 32019D1196
Language: el
Date: 2019-07-11 00:00:00
Title: Απόφαση (ΕΕ) 2019/1196 της Επιτροπής, της 11ης Ιουλίου 2019, σχετικά με τη συμμετοχή του Ηνωμένου Βασιλείου της Μεγάλης Βρετανίας και της Βόρειας Ιρλανδίας στον κανονισμό (ΕΕ) 2018/1727 του Ευρωπαϊκού Κοινοβουλίου και του Συμβουλίου σχετικά με τον οργανισμό της Ευρωπαϊκής Ένωσης για τη συνεργασία στον τομέα της ποινικής δικαιοσύνης (Eurojust)

12.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 187/50
               
            
         ΑΠΟΦΑΣΗ (ΕΕ) 2019/1196 ΤΗΣ ΕΠΙΤΡΟΠΗΣ
         της 11ης Ιουλίου 2019
         σχετικά με τη συμμετοχή του Ηνωμένου Βασιλείου της Μεγάλης Βρετανίας και της Βόρειας Ιρλανδίας στον κανονισμό (ΕΕ) 2018/1727 του Ευρωπαϊκού Κοινοβουλίου και του Συμβουλίου σχετικά με τον οργανισμό της Ευρωπαϊκής Ένωσης για τη συνεργασία στον τομέα της ποινικής δικαιοσύνης (Eurojust)
         Η ΕΥΡΩΠΑΪΚH ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη το Πρωτόκολλο αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Με επιστολή της 14ης Μαρτίου 2019 προς τον πρόεδρο του Συμβουλίου, το Ηνωμένο Βασίλειο της Μεγάλης Βρετανίας και της Βόρειας Ιρλανδίας (το «Ηνωμένο Βασίλειο») γνωστοποίησε την πρόθεσή του να συμμετάσχει στον κανονισμό (ΕΕ) 2018/1727 του Ευρωπαϊκού Κοινοβουλίου και του Συμβουλίου (1).
                  
               
                     (2)
                  
                  
                     Δεδομένου ότι δεν τίθενται ειδικές προϋποθέσεις για τη συμμετοχή του Ηνωμένου Βασιλείου στον κανονισμό (ΕΕ) 2018/1727, δεν υπάρχει ανάγκη θέσπισης μεταβατικών μέτρων.
                  
               
                     (3)
                  
                  
                     Συνεπώς, η συμμετοχή του Ηνωμένου Βασιλείου στον κανονισμό (ΕΕ) 2018/1727 θα πρέπει να επιβεβαιωθεί.
                  
               
                     (4)
                  
                  
                     Ο κανονισμός (ΕΕ) 2018/1727 τέθηκε σε ισχύ στις 11 Δεκεμβρίου 2018 και εφαρμόζεται από τις 12 Δεκεμβρίου 2019.
                  
               
                     (5)
                  
                  
                     Στις 29 Μαρτίου 2017 το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, βάσει του άρθρου 50 της Συνθήκης για την Ευρωπαϊκή Ένωση (ΣΕΕ). Οι Συνθήκες θα παύσουν να ισχύουν ως προς το Ηνωμένο Βασίλειο από την ημερομηνία της έναρξης ισχύος συμφωνίας αποχώρησης ή, ελλείψει τέτοιας συμφωνίας, δύο έτη μετά την εν λόγω γνωστοποίηση, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει ομόφωνα την παράταση της προθεσμίας αυτής.
                  
               
                     (6)
                  
                  
                     Η συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (2) (η «συμφωνία αποχώρησης») συνήφθη μεταξύ της Ένωσης και της κυβέρνησης του Ηνωμένου Βασιλείου τον Νοέμβριο του 2018, αλλά οι αναγκαίες εσωτερικές διαδικασίες για την έναρξη της ισχύος της δεν έχουν ακόμη ολοκληρωθεί. Το τέταρτο μέρος της συμφωνίας αποχώρησης προβλέπει μεταβατική περίοδο, η οποία αρχίζει την ημερομηνία έναρξης ισχύος της συμφωνίας αποχώρησης. Βάσει της συμφωνίας αποχώρησης, κατά τη διάρκεια της μεταβατικής περιόδου, το δίκαιο της Ένωσης θα συνεχίσει να εφαρμόζεται ως προς το Ηνωμένο Βασίλειο και εντός αυτού.
                  
               
                     (7)
                  
                  
                     Στις 22 Μαρτίου 2019, με την απόφαση (ΕΕ) 2019/476 του Ευρωπαϊκού Συμβουλίου (3) σε συμφωνία με το Ηνωμένο Βασίλειο, αποφασίστηκε η παράταση της προθεσμίας που προβλέπεται στο άρθρο 50 παράγραφος 3 της ΣΕΕ έως τις 22 Μαΐου 2019, εάν η Βουλή των Κοινοτήτων ενέκρινε τη συμφωνία αποχώρησης έως τις 29 Μαρτίου 2019 ή, σε αντίθετη περίπτωση, έως τις 12 Απριλίου 2019. Η Βουλή των Κοινοτήτων δεν ενέκρινε τη συμφωνία αποχώρησης έως τις 29 Μαρτίου 2019. Στις 11 Απριλίου 2019, με την απόφαση (ΕΕ) 2019/584 του Ευρωπαϊκού Συμβουλίου (4) σε συμφωνία με το Ηνωμένο Βασίλειο, η προθεσμία που προβλέπεται στο άρθρο 50 παράγραφος 3 της ΣΕΕ παρατάθηκε περαιτέρω έως τις 31 Οκτωβρίου 2019. Κατόπιν αιτήματος του Ηνωμένου Βασιλείου, η εν λόγω προθεσμία μπορεί να παραταθεί περαιτέρω με ομόφωνη απόφαση του Ευρωπαϊκού Συμβουλίου σε συμφωνία με το Ηνωμένο Βασίλειο. Εξάλλου, το Ηνωμένο Βασίλειο μπορεί να ανακαλέσει ανά πάσα στιγμή τη γνωστοποίηση της πρόθεσής του να αποχωρήσει από την Ένωση.
                  
               
                     (8)
                  
                  
                     Επομένως, ο κανονισμός (ΕΕ) 2018/1727 θα εφαρμοστεί ως προς το Ηνωμένο Βασίλειο και εντός αυτού μόνο σε περίπτωση που το Ηνωμένο Βασίλειο θα είναι κράτος μέλος τη 12η Δεκεμβρίου 2019 ή που θα έχει τεθεί σε ισχύ η συμφωνία αποχώρησης κατά την ημερομηνία αυτή.
                  
               
                     (9)
                  
                  
                     Σύμφωνα με το άρθρο 4 του Πρωτοκόλλου αριθ. 21, η παρούσα απόφαση θα πρέπει να τεθεί επειγόντως σε ισχύ την επομένη της δημοσίευσής της στην Επίσημη Εφημερίδα της Ευρωπαϊκής Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η συμμετοχή του Ηνωμένου Βασιλείου της Μεγάλης Βρετανίας και της Βόρειας Ιρλανδίας στον κανονισμό (ΕΕ) 2018/1727 επιβεβαιώνεται.
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 11 Ιουλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  Κανονισμός (ΕΕ) 2018/1727 του Ευρωπαϊκού Κοινοβουλίου και του Συμβουλίου, της 14ης Νοεμβρίου 2018, σχετικά με τον οργανισμό της Ευρωπαϊκής Ένωσης για τη συνεργασία στον τομέα της ποινικής δικαιοσύνης (Eurojust) και την αντικατάσταση και την κατάργηση της απόφασης 2002/187/ΔΕΥ του Συμβουλίου (ΕΕ L 295 της 21.11.2018, σ. 138).
         
            (2)  ΕΕ C 144I της 25.4.2019, σ. 1.
         
         
            (3)  Απόφαση (ΕΕ) 2019/476 του Ευρωπαϊκού Συμβουλίου σε συμφωνία με το Ηνωμένο Βασίλειο, της 22ας Μαρτίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 80I της 22.3.2019, σ. 1).
         
            (4)  Απόφαση (ΕΕ) 2019/584 του Ευρωπαϊκού Συμβουλίου σε συμφωνία με το Ηνωμένο Βασίλειο, της 11ης Απριλίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 101 της 11.4.2019, σ. 1).